GoPro (NASDAQ: GPRO), producător de camere video pentru activități sportive, care în urmă cu un an a deschis un birou în București, va reduce numărul angajaților, la nivel mondial, cu circa 250 de persoane și va ieși din afacerile cu drone, după ce a constatat că încasările vor fi de circa 340 milioane dolari în al patrulea trimestru, sub ținta de 460 milioane dolari.

În România, compania are circa 100 de angajați.

Compania a redus în această lună prețul camerei HERO6 Black de la 499 dolari la 399 dolari și intenționează să introducă în acest an mai multe produse noi, orientate către clienți noi și cei deja existenți.

Înființată în anul 2002, compania GoPro a consemnat în 2016 vânzări de 1,19 miliarde de dolari, de la 1,62 miliarde de dolari în urmă cu un an.

GoPro produce camere video pentru activități sportive și drone, plus accesorii.